**Julkaistavissa 23.9.2021 klo 19 jälkeen**Lisätietoja: Mikko Pyhälä mikko.pyhala@kolumbus.fi

**Ekosäätiön Pekka Kuusi-ympäristöpalkinto on myönnetty *toimittaja Heli Saavalaiselle* ympäristötietoisuuden ja -vastuullisuuden herättämisestä**

Heli Saavalainen on Helsingissä asuva Helsingin Sanomien pitkän linjan kotimaantoimittaja, joka on erikoistunut ympäristöasioihin. Hän aloitti vuonna 1989 ja on työskennellyt paitsi kotimaantoimituksessa myös pääkirjoitus- ja taloustoimituksissa sekä lehden nuorisoprojekteissa.

Erityisen uraauurtavaa ja pitkänteistä työtä Saavalainen on tehnyt Itämeren tilan seurannassa ja raportoinnista. Hänen kirjoituksillaan katsotaan olleen merkittävä vaikutus siihen, että Venäjän suurin lannoiteyhtiö myönsi laajamittaiset fosforipäästöt ja lopulta myös korjasi epäkohdat. Hän sai Ympäristötoimittajien yhdistyksen Tiedon harava -palkinnon vuonna 2013 raportoituaan Itämeren suurimmasta fosforipäästöstä Luoteis-Venäjän Kingiseppissä ja paljastettuaan Puolassa lannoitetehtaan fosforipäästöt sekä Kaliningradin jätevesien laskun puhdistamattomina suoraan Itämereen.

Vuonna 2015 Saavalainen sai Suomen Luonnonsuojeluliiton Kultainen sulka -palkinnon edelläkäyvästä ympäristöuutisoinnista Helsingin Sanomissa. Hänen sanottiin tehneen ”pitkään johdonmukaisesti työtä, jossa löytyy asiantuntevuutta ja uskallusta nostaa esiin epäkohtia. Vaatii kansalaisrohkeutta puuttua asioihin, kuten Saavalainen on tehnyt”. Saavalainen on saanut myös Kemiran ja vesi- ja viemärilaitoksen Kemwater-palkinnon ja Suomen vesiyhdistyksen Kirjallisuuspalkinnon. John Nurmisen säätiö valitsi hänet Vuoden Ponnistajaksi (2014).

Saavalaisen työlle on ollut tunnusomaista perusteellinen paneutuminen keskeisiin ongelmiin, tieteellisen tiedon tuominen mukaan raportointiin, ja ongelmien syiden ja seuraamusten hahmottaminen useiden eri toimijoiden näkökulmasta jättäen näin tilaa lukijalle muodostaa omat johtopäätöksensä.

Viime vuosina hän on panostanut kirjoituksissaan erityisesti ilmaston lämpenemisen ja luontokadon tuomiin uhkiin. Merkittäviä kirjoituksia olivat mm. suurpetojen asema Suomen ekologisessa ja sosiaalisessa systeemissä, metsien merkitys ilmastonmuutoksen torjunnassa hiilinieluina ja elonkirjon ylläpitäjinä (”Metsä on muutakin kuin puuta”), Talvivaaran kaivoksen ympäristöongelmat, sekä turpeen energiakäytön merkitys eri näkökulmista. Kirjoituksissa on merkittäviä viestejä niin päättäjille, yrityksille, tutkijoille kuin kansalaistoiminnalle. Elokuussa 2021 Helsingin Sanomien Itämeri-päivän paneelissa Saavalainen piti tärkeänä pienentää Suomen suuria päästöjä Itämereen kipsaamalla peltoja, joihin on kertynyt liikaa fosforia.

Saavalainen esittää omat tulevaisuuden tavoitteensa seuraavalla tavalla:

”Juuri nyt tärkeimmiltä töiltä tuntuu ilmastonmuutosta sekä luonnon monimuotoisuutta ja sen köyhtymistä koskevan keskustelun ylläpito sekä Suomelle tärkeän Itämeren ”pelastaminen”. Päättäjiltä tarvitaan konkreettisia toimia, jotta yhteistyö eri toimijoiden välillä ei jää puuhasteluksi. Tarvitaan ratkaisuja ja esimerkkejä kestävistä, monistettavista käytännöistä, joiden avulla myös kuluttajat voivat omalta osaltaan vaikuttaa asioiden tilaan. Media voi tuoda niitä esille ja saada aikaan painetta päättäjien suuntaan laajemmassakin mittakaavassa.”

Helsingissä 23.syyskuuta 2021

Ekosäätiö sr

Mikko Pyhälä Sauli Rouhinen

Hallintoneuvoston puheenjohtaja Hallituksen puheenjohtaja